Popvenstre

Popvenstre er en festival som blander kultur og politikk, og som arrangeres i Oslo på sommeren. Festivalen er sjangeroverskridende og inkluderer flere ulike uttrykksformer, som musikk, litteratur, teater og debatt. Popvenstre arrangeres av partiet Rødt med ulike samarbeidspartnere fra venstresiden i norsk politikk.

Festivalen ble arrangert første gang 27. august 2016 som en endagsfestival i Kubaparken i Oslo.

Bakgrunn
Popvenstre ble til etter et ønske om senke terskelen for deltakelse i politisk arbeid. Et uttalt mål for festivalen er å gjøre politikk interessant og spennende for alle dem som aldri ville finne på å oppsøke et partiarrangement. Festivalen ble sparket i gang av landsstyret i Rødt, som er juridisk og økonomisk ansvarlig for festivalen. Festivalen arrangeres i samarbeid med andre aktører som for eksempel Klassekampen, Manifest, platebutikken Tiger og Litteratur på Blå.

2016
I 2016 hadde Popvenstre besøk av internasjonale gjester som Bhaskar Sunkara redaktør i amerikanske Jacobin Magazine, Pablo Bustinduy, internasjonal sekretær i spanske Podemos og Pernille Skipper, politisk ordfører i danske Enhedslisten. Det kulturelle programmet bestod av blant andre forfatterne Kjartan Fløgstad og Vigdis Hjorth, skuespiller Emil Johnsen og artist Moddi. Musikkprogrammet inkluderte Ole & Silje Huleboer, Albert og Elise, The Switch, Einar Stray Orchestra og Queendom.

2017
I 2017 var hovedattraksjonen et møte om høyrepopulisme og folkelige motkrefter gjestet av Winnie Wong fra The People for Bernie Sanders og den italienske forfatteren Paolo Gerbaudo. Blant kunstnerne og artistene som deltok var forfatterne Jan Kristoffer Dale, Åsa Linderborg og Kristina Leganger Iversen, den britiske tegneserieskaperen Kate Evans, forfatter Marta Breen og illustratør Jenny Jordahl, Mela-sjef Khalid Salimi, skuespiller Svein Tindberg og kommentator Namra Saleem. Musikkprogrammet bestod av AWESOMNIA, Ohnesorg, Aslak Borgersrud og Samsaya.

2018
I 2018 kretset festivalprogrammet rundt venstresidas løsninger i krisenes tid. Festivalen ble gjestet av blant andre Marcus Burnett fra britiske Labour, den greske økonomen Costas Lapavitsas, nestleder i svenske Vänsterpartiet Nooshi Dadgostar. Det kulturelle programmet inneholdt poster med blant andre forfatterne Ingvild H. Rishøi, Zeshan Shakar og Rita Paramalingam, skuespiller Espen Klouman Høiner, artist Jenny Hval, serieskaper Jenny Jordahl og komiker Knut Nærum. De musikalske bidragene var ved Føkkefjord, Folkehelsa, Silver Lining og Valkyrien.

Galleri

Referanser

Eksterne lenker
Offisielt nettsted

Festivaler i Oslo
Musikkfestivaler i Oslo